КIуэкIуэ Казбек IущIащ Осетие Ищхъэрэ — Аланием и Iэтащхьэ Битаров Вячеслав
КъБР-м и Правительствэм и Унэм шыщхьэуIум и 29-м лэжьыгъэ IуэхукIэ щызэIущIащ Къэбэрдей-Балъкъэр Республикэм и Iэтащхьэ КIуэкIуэ Казбекрэ Осетие Ищхъэрэ — Алание Республикэм и Iэтащхьэ Битаров Вячеславрэ. ЗэIущIэм апхуэдэуи хэтащ РСО-Аланием и Правительствэм и УнафэщI Тускаев Т.Р., а щIыналъэм и Парламентым и Тхьэмадэ Мачнев А. В. сымэ.
ЗэIущIэм щытепсэлъыхьащ республикэхэр социально-экономикэ IэнатIэм щызэдэлэжьэным, щэнхабзэ зэпыщIэныгъэхэм адэкIи пащэным, экологиемрэ туризмэмрэ зэгъусэу проектхэр щагъэзэщIэным ехьэлIа Iуэхухэм.
КIуэкIуэ Казбекрэ Битаров Вячеславрэ къыхагъэщащ зэкъуэш республикитIым адэкIи зэгъусэу заужьын, я зэпыщIэныгъэхэм зрагъэубгъун, IэнатIэ псоми щызэдэлэжьэн зэрыхуейр. Апхуэдэуи щIыналъэ унафэщIхэр зэгурыIуащ Къэбэрдей-Балъкъэр Республикэмрэ Осетие Ищхъэрэ — Аланиемрэ зэныбжьэгъунымрэ зэдэлэжьэнымрэ теухуауэ 1995 гъэм къащта ЗэгурыIуэныгъэм хэплъэжу, ди зэманым къигъэувхэм елъытауэ, абы щIэрыщIэу Iэ щIадзыжыну, КъБР-м и лIыкIуэхэр Владикавказ кIуэ-мэ.
КъБР-м и Iэтащхьэмрэ
Правительствэмрэ я пресс-IуэхущIапIэ.
